PVA verkoop sleepwaens, voertuie | Netwerk24
01 Desember 2018 05:00
Park Village Auctions (PVA) hou volgende week 'n massiewe voertuigveiling, wat 'n groot vloot vragmotors en sleepwaens insluit, asook voertuie wat in ongelukke beskadig is en herwonne voertuie.
Die bates wat te koop aangebied word, is afkomstig van 'n vervaardiger van peuselhappies, Carnival Foods, wat op die oomblik in sakeredding is.
PVA hou op 6 Desember 'n massiewe voertuigveiling.
Die verkoping word behartig deur PVA se sakereddingsafdeling, wat daarin spesialiseer om ondernemings wat in die moeilikheid is, van die hand te sit.
Die meeste van die ondernemings wat PVA só verkoop, benodig eenvoudig 'n kapitaalinspuiting of herstrukturering om in bedryf te bly, sê LeRoy Augustyn van PVA. Hy is vol vertroue dat die veiling die nodige belangstelling sal lok om die sakereddingspraktisyns se doelwitte te realiseer.
"Die verkoping is 'n gulde geleentheid vir vlootoperateurs om hul getal voertuie uit te brei en ook 'n geleentheid vir werkswinkeleienaars, paneelkloppers en onderdeleverkopers om goeie transaksies te beklink."
Onder die voorspanmotors wat verkoop gaan word, tel 'n vloot van 2008 en 20011 Freightliners Argosy 440-voertuie, 'n 2003 Nissan UD290 en 'n 2008 Toyota Dyna.
'n Verskeidenheid sleepwaens met handelsname soos Henred Fruehauf, Knight Bodies en Afrit is ook beskikbaar, asook 'n vloot van Toyota-, Nissan- en Mitsubishi-vurkhysers.
PVA sê daar moet in gedagte gehou word dat die meeste van die voertuie met agterstallige lisensiegelde verkoop word, wat deur die koper betaal moet word.